Ramzan Kadyrov

Gwleidydd Tsietsniaidd yw Ramzan Akhmadovich Kadyrov (ganed 5 Hydref 1976) sydd wedi gwasanaethu yn bennaeth ar y Weriniaeth Tsietsniaidd ers 2007.

Ganed ef yn Tsentaroy o fewn ffiniau'r Weriniaeth Sosialaidd Sofietaidd Tsietsniaidd-Ingush, a oedd ar y pryd yn rhan o Weriniaeth Sosialaidd Ffederal Sofietaidd Rwsia, yn yr Undeb Sofietaidd. Brwydrodd Ramzan a'i dad, Akhmad, ar ochr Gweriniaeth Tsietsniaidd Itsceria yn erbyn Ffederasiwn Rwsia yn ystod Rhyfel Cyntaf Tsietsnia (1994–96), ac ym 1995 penodwyd Akhmad Kadyrov yn Myffti Mawr Itsceria. Ar ddechrau Ail Ryfel Tsietsnia ym 1999, yn sgil trafodaethau â'r gwleidydd Dagestanaidd Ramazan Abdulatipov, ymgynghreiriodd y teulu Kadyrov â Ffederasiwn Rwsia, ac yn y blynyddoedd i ddod buont yn ffyddlon i lywodraeth Vladimir Putin, Arlywydd Rwsia, yn yr ymgyrch i drechu'r gwrthryfelwyr yn Tsietsnia ac i yrru'r Islamyddion i'r cyrion. Etholwyd Akhmad Kadyrov yn arlywydd cyntaf y Weriniaeth Tsietsniaidd yn Hydref 2003, a chafodd yr hwnnw ei lofruddio ym Mai 2004.

Wedi marwolaeth ei dad, daeth Ramzan Kadyrov yn ffigur gwleidyddol pwysicaf Gogledd y Cawcasws, a châi ei ystyried gan lywodraeth Rwsia fel arweinydd cryf a ffyddlon a fyddai'n cadw'r drefn yn y rhanbarth. Gwobrwywyd iddo fedal Arwr Rwsia gan yr Arlywydd Putin yn 2004, a chafodd ei baratoi gan y Cremlin ar gyfer arlywyddiaeth Tsietsnia. Yn Chwefror 2007, ychydig fisoedd wedi iddo droi'n 30, cafodd ei benodi'n arlywydd dros dro Tsietsnia yn sgil gorchymyn gan Putin yn diswyddo Alu Alkhanov., a chafodd Kadyrov ei gadarnhau yn y swydd gan senedd Tsietsnia ar 2 Mawrth. Bu brwydro am rym rhwng y Kadyrovtsky a lluoedd Vostok y Spetsnaz, a oedd yn cefnogi Sulim Yamadayev, hyd at ddadfyddino'r Vostok yn Nhachwedd 2008 a llofruddiaeth Yamadyev ym Mawrth 2009.

Fel llywodraethwr y Weriniaeth Tsietsniaidd, mae Kadyrov wedi gorfodi sharia, y gyfraith Islamaidd, i raddau, er enghraifft trwy gyfyngu ar hawliau merched a gwahaniaethu yn erbyn dynion cyfunrywiol. Fe'i cyhuddwyd gan sefydliadau anllywodraethol o gamdriniaethau hawliau dynol, gan gynnwys diflaniadau gorfodol ac artaith.

Mae Kadyrov yn aelod anrhydeddus o Academi Gwyddorau Naturiol Rwsia. Mae'n hoff iawn o ymladd, ac wedi sefydlu clwb paffio a thwrnamaint ymgodymu flynyddol o'r enw Cwpan Ramzan Kadyrov ac Adlan Varayev. Gwasanaetho yn aelod o Gomisiwn Ymgynghorol Cyngor Gwladwriaethol Ffederasiwn Rwsia ers Tachwedd 2015.

Cyfeiriadau

Categori:Genedigaethau 1976
Categori:Arlywyddion y Weriniaeth Tsietsniaidd
Categori:Mwslimiaid o Rwsia
Categori:Swnnïaid
Categori:Tsietsniaid